《姜西溟北归相值吴门即送其还四明》
清代·孙琮

忆昔南湖杯酒歇，秋风秋雨人离别。依稀光景二十年，啸吟梦断吴山月。

今春访旧来虎丘，偶到阊门一泊舟。城门贳酒逢姜子，执手惊看雪满头。

雪满头兮犹未苦，闻说朝趋丞相府。可怜燕许庙廊才，索米长安望烟火。

相君罢政宾客散，客亦南归返乡县。春风茂苑喜重逢，殷勤话旧堪三叹。

劝君不如归故山，读书依旧掩柴关。风尘几许纷华子，转眼亦复非朱颜。

嗟我年华过半百，诗酒溪山还莫逆。四明山水是君家，憾不相随挂帆席。

作者简介：浙江嘉善人，字执升，号寒巢。康熙时人，与同里魏坤为友。读书处名山晓阁。有《山晓阁诗》。